Sykkelstativ

Et sykkelstativ er en anordning laget for parkering av sykler. Stativet kan være frittstående på bakken eller være festet til et objekt som for eksempel en bygning. For å hindre sykkeltyveri bør stativet være utformet slik at man enkelt kan låse både rammen og hjulene med sykkellås.

Stativet bør være funksjonelt og værbestandig, og er ofte laget av galvanisert stål eller rustfritt stål. For å øke brukbarheten til stativene bør de være plassert tilgjengelig og i nærhet av dit folk skal, og de bør ikke komme i veien for fotgjengere og andre trafikanter.

Noen moderne stativer er koblet opp elektronisk og kan vise syklister om det er ledig parkeringsplasser og kan tilby lading av elsykler.

Areal 
Sykkelparkering tar mye mindre plass enn parkering til biler. En typisk sykkel er omtrent 1.8 meter lang, 1 meter høy og 40-60 cm bred. Med utgangspunkt i en vanlig sykkel angir veilederen til Stavanger kommune følgende arealbehov:
 Arealeffisiente A-stativer: 17.5 m2 for 10 sykler (0.5 meter bredde per sykkel)
 2-etasjers stativ: 7 m2 for 10 sykler (0.4 meter bredde per sykkel)
Veilederen angir at det trengs 3.5 meter dybde (hvorav 2 m til sykkelen og 1.5 meter for tilkomst). Dersom lastesykler eller sykler med tilhenger skal kunne parkere må arealet økes.

Dersom det er svært lite gulvareal kan det brukes sykkelstativ hvor sykkelen henges på høykant etter forhjulene (for eksempel fra taket), men slike stativer er mer tungvinte å bruke.

Se også 
 Sykkelhotell
 Sykkellås
 Sykkeltyveri

Referanser

Eksterne lenker 
 Sykkelparkeringsveileder - Prinsipper og veiledning for god sykkelparkering | Stavanger kommune
 Disse skapene passer på sykkelen din - Trondheim 2030

Sykling